CELEX: 
Language: bg
Date: 2017-06-23 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/242 г. за определяне на подробни правила относно функционирането на консултативните съвети в рамките на общата политика в областта на рибарството

Обяснителен меморандум
            
            
               1.КОНТЕКСТ НА ДЕЛЕГИРАНИЯ АКТ
            
            
               Общата политика в областта на рибарството (ОПОР) предвижда създаването на организации на заинтересованите страни, а именно консултативни съвети, чиято главна роля е да предоставят становища на Комисията и на заинтересованите държави членки по въпроси, свързани с управлението на рибарството и социално-икономическите и отнасящите се до опазването аспекти на рибарството и аквакултурите в тяхната съответна зона или област на компетентност. 
            
            
               Регламент № 1380/2013 на Европейския парламент и на Съвета
                  1
                съдържа правила относно задачите, състава, функционирането и финансирането на консултативните съвети и с него Комисията се оправомощава да приема делегирани актове за определяне на подробни правила относно функционирането на консултативните съвети. 
            
            
               Делегиран регламент (ЕС) 2015/242 на Комисията от 9 октомври 2014 г. определя подробни правила относно функционирането на консултативните съвети в рамките на общата политика в областта на рибарството, и по-специално относно структурата и организацията на консултативните съвети.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Чрез настоящия делегиран акт се изменят разпоредбата относно определенията на двете основни категории заинтересовани страни, представени в консултативните съвети, съгласно член 45, параграф 1 от Регламент 1380/2013 (сектора на рибарството и аквакултурите, от една страна, и гражданското общество, от друга страна) и разпоредбата относно назначаването на изпълнителния комитет на консултативните съвети от Делегиран регламент (ЕС) 2015/242 на Комисията, които допълват несъществени елементи от Регламент № 1380/2013. 
            
            
               Като се има предвид съдържанието му, в консултациите преди приемането на настоящия делегиран акт бяха включени предимно консултативните съвети. Темата беше задълбочено обсъдена по време на организираната от Комисията междуконсултативна координационна среща с участието на всичките десет консултативни съвета, действително функциониращи към 5 декември 2016 г., като бе осъществен и неофициален обмен на мнения между службите на Комисията и секретариатите на консултативните съвети. След междуконсултативната координационна среща някои от консултативните съвети или някои от техните членове представиха своите становища в писмен вид.
            
            
               Проектъто беше представен на заседанието на Експертната група по рибарство и аквакултури на 15 декември 2016 г., в присъствието на национални експерти и представители на Европейския парламент и Съвета.        
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегиран регламент (ЕС) 2015/242 на Комисията от 9 октомври 2014 г. определя подробни правила относно функционирането на консултативните съвети в рамките на общата политика в областта на рибарството, и по-специално относно структурата и организацията на консултативните съвети. След влизането в сила на настоящия делегиран акт член 2 и член 4, параграф 2 и 3 от Делегиран Регламент (ЕС) 2015/242 от 9 октомври 2014 г. се изменят. Целта на настоящия делегиран акт е да допринесе за гладкото функциониране на консултативните съвети. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 23.6.2017 година
            
            
               за изменение на Делегиран регламент (ЕС) 2015/242 г. за определяне на подробни правила относно функционирането на консултативните съвети в рамките на общата политика в областта на рибарството
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  2
               , и по-специално член 45, параграф 4 от него,
            
            
               като има предвид, че:
            
            
               (1)В член 43 от Регламент (ЕС) № 1380/2013 се предвижда създаването на консултативни съвети, които следва да насърчават балансираното представителство на всички заинтересовани страни в областта на рибарството и аквакултурите и да допринасят за постигането на целите на общата политика в областта на рибарството.
            
         
         
            
               (2)В съответствие с член 45, параграф 4 от Регламент (ЕС) № 1380/2013 Комисията прие Делегиран Регламент (ЕС) 2015/242 на Комисията
                  3
                за определяне на подробни правила относно функционирането на консултативните съвети в рамките на общата политика в областта на рибарството.
            
            
               (3)Член 2 от Делегирания Регламент (ЕС) 2015/242 дава определения, inter alia, за термините „секторни организации“ и „други заинтересовани групи“, които се отнасят до двете категории заинтересовани страни, представени в консултативните съвети, в съответствие с член 45, параграф 1 от Регламент 1380/2013. 
            
            
               (4)Необходимо е по-нататъшно привеждане на определението за термина „секторни организации“ в съответствие с текста на член 45, параграф 1 от Регламент № 1380/2013, за да се избегнат потенциални трудности при тълкуването.
            
            
               (5)Като се има предвид, че може да има смесени организации, представляващи както сектора на рибарството, така и други интереси, е необходимо да се посочи, че общото събрание взема решение относно класификацията на членовете на консултативните съвети в една от двете категории, посочени в член 45, параграф 1 от Регламент (ЕС) № 1380/2013. 
            
            
               (6)В член 4 от Делегиран Регламент (ЕС) 2015/242 се уреждат структурата и организацията на консултативните съвети и в частност назначаването на изпълнителния комитет от общото събрание. 
            
            
               (7)С оглед на състава на консултативните съвети, съгласно определеното в точка 2, буква а) от приложение III към Регламент (ЕС) № 1380/2013, където 60 % от местата в общото събрание и изпълнителния комитет се разпределят между секторните организации, а останалите 40 % между другите заинтересовани групи, е необходимо и двете категории да получат правото да вземат самостоятелно решения относно своето представителство в изпълнителния комитет и по този начин да се осигури балансирано представителство на всички заинтересовани страни в консултативните съвети,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
            
               Делегиран регламент 2015/242 се изменя, както следва:
            
            
            
               1)В член 2 параграф 2 се заменя със следното:
            
            
               „2. „Секторни организации“ означава организации, представляващи риболовните оператори (включително наетите рибари) и, когато е уместно, операторите в сектора на аквакултурите, както и представители на секторите на преработването и предлагането на пазара.“.
            
            
            
               2)Член 4 се изменя, както следва:
            
            
               а) в параграф 2 се добавя следната буква в):
            
            
               „в) взема решение относно класификацията на членовете на консултативните съвети в категориите „секторни организации“ или „други заинтересовани групи“. Това решение се основава на обективни и проверими критерии, като например разпоредбите, предвидени в устава, списъка на членовете и естеството на дейностите на съответната организация.“;
            
            
            
               б)параграф 3 се заменя със следното:
            
            
               „3. Въз основа на информацията, предоставена от секторните организации и от другите заинтересовани групи относно местата, разпределени съответно между тях, общото събрание назначава изпълнителен комитет в състав до 25 членове. След консултация с Комисията общото събрание може да реши да назначи изпълнителен комитет в състав до 30 членове, за да се гарантира подходящо представителство на флотовете за дребномащабен риболов.“. 
            
         
         
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 23.6.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
               
               
                  
                     (2)
                  (OВ L 354, 28.12.2013 г., стр. 22)
               
               
                  
                     (3)
                  Делегиран регламент (ЕС) 2015/242 на Комисията от 9 октомври 2014 г. за определяне на подробни правила относно функционирането на консултативните съвети в рамките на общата политика в областта на рибарството (ОВ L 41, 17.2.2015 г., стр. 1).